На основу члана 32. Закона о локалној самоуправи („Сл. гласник Републике Србије“ бр. 129/07 и 83/2014 – др.закон, 101/2016 – др.закон, 47/2018 и 111/2021 – др.закон), члана 189. став 1. тачка 5. Закона о основама система образовања и васпитања („Сл. гласник РС. ", бр. 88/2017, 27/2018 – др.закон, 10/2019, 27/2018 – др.закон, 6/2020 и 129/2021), члана 40. Статут општине Медвеђа („Службени гласник града Лесковац“, број 9/2019), Скупштина општине Медвеђа на седници одржаној дана 20. децембра 2022. године, доноси

ОДЛУКУ

О РЕГРЕСИРАЊУ ТРОШКОВА ПРЕВОЗА И СМЕШТАЈА

ДЕЦЕ И УЧЕНИКА

I ОСНОВНЕ ОДРЕДБЕ

Члан 1.

Одлуком о регресирању трошкова превоза и смештаја деце и ученика (у даљем тексту: Одлука) уређују се услови и начин обезбеђивања:

1. превоза деце и њихових пратилаца ради похађања припремног предшколског програма за удаљеност од места пребивалишта детета до седишта најближег издвојеног одељења Предшколске установе.
2. превоза ученика основне школе за удаљеност од места пребивалишта ученика до седишта најближе школе, односно истуреног одељења.
3. превоза, смештаја и исхране деце и ученика са сметњама у развоју и инвалидитетом и њихових пратилаца, без обзира на удаљеност места становања од школе.
4. превоза ученика на републичка и међународна такмичења која су предвиђена календаром такмичења и смотри утврђеним од стране ресорног министарства.

Члан 2.

Регресирање трошкова превоза подразумева регресирање трошкова месечне аутобуске карте преносом средстава превозницима у јавном превозу који су изабрани у поступку јавне набавке.

Изузетно, регресирани трошкови превоза за дете са сметњама у развоју и његовог пратиоца могу се исплатити у готовини, до висине месечне аутобуске карте, ако користе сопствени превоз у складу са Одлуком.

Члан 3.

Корисник права на регресирање трошкова превоза и смештаја је дете које похађа припремни предшколски програм , ученик и дете са сметњама у развоју и његов пратилац.

Члан 4.

Регресирање трошкова превоза и смештаја вршиће се од 01. септембра до краја наставне године.

Члан 5.

У буџету општине Медвеђа обезбеђују се средства из члана 1. Одлуке.

Члан 6.

Општинска управа закључује уговор са одговарајућом образовном установом за смештај и исхрану ученика са сметњама у развоју и инвалидитетом.

II. ПРАВА И ОБАВЕЗЕ

Члан 7.

Право на регресирање трошкова превоза имају:

1. деца и њихови пратиоци ради похађања припремног предшколског програма за удаљеност од места пребивалишта детета до седишта најближег издвојеног одељења Предшколске установе,

2. ученици основне школе за удаљеност од места пребивалишта ученика до седишта најближе школе, односно истуреног одељења.

3. деца и ученици са сметњама у развоју и инвалидитетом и њихови пратиоци

4. ученици са сметњама у развоју смештени у образовну установу са домом ученика и пратилац за викенд доласке.

5. Ученици основне и средње школе ''Никола Тесла'' који учествују на такмичењима.

Члан 8.

Право на регресирање трошкова превоза у висини 100% цене месечне карте имају лица из члана 1. Одлуке.

Члан 9.

Право на регресирање трошкова превоза имају деца са сметњама у развоју и инвалидитетом којима је, према мишљењу Интерресорне комисије за процену додатне образовне, здравствене и социјалне подршке деци и ученицима потребна помоћ.

Зависно од броја дана похађања школе, уз потврду стручног радника, признаваће се трошкови у висини месечне карте или из разлога економичности у висини броја долазака у установу.

Право на регресирање трошкова превоза под истим условима има и родитељ, односно старатељ или хранитељ, детета као пратилац, ако је пратња неопходна.

Члан 10.

Право на регресирање трошкова превоза из члана 9. остварује се на захтев корисника или његовог родитеља (старатеља), ако је корисник малолетан.

Исправе које подноси странка или прибавља орган који води поступак су:

* фотокопија личне карте као доказ о пребивалишту за корисника односно за једног родитеља, ако је корисник малолетан,
* потврда да је корисник уписан у предшколску установу или основну школу,
* мишљење Интерресорне комисије за процену додатне образовне, здравствене и социјалне подршке деци и ученицима.

Члан 11.

О праву из члана 9. Одлуке одлучује Одељење за општу управу решењем на основу Закона о општем управном поступку.

Корисник је дужан да пријави сваку промену која је од утицаја на признато право у року 15 дана од дана настанка промене.

Када надлежна служба утврди да је на основу неистинитих или натачних података корисник остварио право, односно непријављивањем промена које утичу на губитак или обим права, донеће решење којим ће укинути право на регресирање трошкова превоза од наредног месеца за текућу школску годину.

Члан 12.

Право на регресирање трошкова превоза из члана 8.остварује се након доставе спискова ученика које су доставиле основне школе са подацима о релацијама путовања и списка који је доставила Предшколска установа.

Општинска управа обједињени списак деце и ученика са релацијама доставља одабраном аутопревознику .

Члан 13.

Право на регресирање трошкова превоза у висини 100% цене аутобуске карте имају ученици основне школе са територије општине Медвеђа и техничке школе ''Никола Тесла'' који учествују на окружна, републичка и међународна такмичења, које је предвиђено календаром такмичења и смотри утврђеним од стране ресорног министарства.

Члан 14.

Ради остваривања право на регресирање трошкова превоза ученика на такмичења или вршење услуге превоза школа доставља Одељењу за општу управу уз захтев фотокопију календара такмичења, са назначеним такмичењем на ком ученик учествује (датум, место и школа у којој се одржава такмичење и време одржавања такмичења), списак ученика који учествују на такмичењу и другу неопходну документацију и рачуноводствене исправе у складу са законом.

Члан 15.

О праву на регресирање трошкова превоза у првом степену решава надлежна служба Општинске управе.

По жалбама на првостепено решења у другом степену решава Општинско веће.

III. ПРЕЛАЗНЕ И ЗАВРШНЕ ОДРЕДБЕ

Члан 16.

Даном ступања на снагу ове одлуке престаје да важи Одлука о регресирању трошкова превоза ("Службени гласник града Лесковца" број 37 /2016).

Члан 17.

Ова одлука ступа на снагу наредног дана од дана објављивања у ''Службеном гласнику града Лесковца''.

06Број:06-68/2022/8

20. децембар 2022. године

М е д в е ђ а

ПРЕДСЕДНИК,

Станко Милошевић, дипл. правник

.